1. ปัจจัยความเสี่ยง

SHIN มีความมุ่งมั่นที่จะเป็นผู้นำในธุรกิจสื่อสารโทรคมนาคมของประเทศ
โดยการลงทุนในธุรกิจสื่อสารโทรคมนาคม ธุรกิจสื่อและโฆษณา ธุรกิจสายการบินราคาประหยัด
และธุรกิจสินเชื่อผู้บริโภค รวมทั้ง E-Business
เพื่อที่จะครอบคลุมช่องทางการสื่อสารหลักให้ครบวงจร อันได้แก่ โทรคมนาคมไร้สาย
สื่อสารผ่านดาวเทียม อินเตอร์เน็ต และสื่อโทรทัศน์ เป็นต้น
และด้วยลักษณะการประกอบธุรกิจในลักษณะการลงทุนและเข้าไปบริหารงาน จึงทำให้ SHIN
มีความเสี่ยงในการดำเนินธุรกิจเป็นไปตามความเสี่ยงของบริษัทที่เข้าลงทุน ดังนี้

1. การเปลี่ยนแปลงในกฎหมาย ระเบียบ ข้อบังคับ และนโยบายของรัฐบาล

1.1 สายธุรกิจสื่อสารโทรคมนาคมไร้สาย

จากการที่ปัจจุบันได้มีการจัดตั้งคณะกรรมการกิจการโทรคมนาคมแห่งชาติ (กทช.)
และได้มีการให้ใบอนุญาตประกอบกิจการโทรคมนาคมแก่ บริษัท ทีโอที จำกัด (มหาชน) และ บริษัท
กสท โทรคมนาคม จำกัด (มหาชน) ซึ่งใบอนุญาตดังกล่าวได้ครอบคลุมถึงการประกอบกิจการของ
ADVANC ในฐานะที่เป็นผู้ประกอบการภายใต้สัญญาร่วมการงานของบริษัท ทีโอที จำกัด (มหาชน)
โดย ADVANC ยังคงมีสิทธิดำเนินธุรกิจตามพระราชบัญญัติการประกอบกิจการโทรคมนาคม พ.ศ.
2544 จนกระทั่งสิ้นสุดสัญญา

ในปี 2548 กทช. ได้มีการออกหลักการและแนวทางที่ชัดเจนเกี่ยวกับค่าธรรมเนียมใบอนุญาต
ค่าธรรมเนียมเลขหมาย ค่าบริการประโยชน์เพื่อสาธารณะ (Universal Service
Obligation - USO) โดยผู้ที่ได้รับใบอนุญาตจาก กทช. เป็นผู้จ่าย
ซึ่งค่าธรรมเนียมดังกล่าวไม่ส่งผลกระทบต่อค่าใช้จ่ายของ ADVANC ที่จะเพิ่มขึ้น เนื่องจาก บริษัท
ทีโอที จำกัด (มหาชน)
เป็นผู้ที่ได้รับใบอนุญาตและมีหน้าที่รับผิดชอบค่าใช้จ่ายในการกำกับดูแลดังกล่าวทั้งหมด โดย ADVANC
ยังคงจ่ายผลตอบแทนให้ บริษัท ทีโอที จำกัด (มหาชน)
ตามสัญญาร่วมการงานตามอัตราที่กำหนดไว้ดังเดิม (Concession Fee)

แม้ว่าในปี 2548 ในส่วนของค่าธรรมเนียมการใช้โครงข่าย (Interconnection Charge)
ยังไม่มีความชัดเจนจาก กทช. โดยหากมีการนำหลักเกณฑ์ดังกล่าวมาใช้ ผลกระทบที่จะมีต่อ
ADVANC ในเรื่องดังกล่าวนั้นคาดว่าอยู่ในระดับต่ำ
เนื่องจากเมื่อเปรียบเทียบสัดส่วนของผู้ที่ใช้บริการโทรศัพท์เคลื่อนที่ในประเทศทั้งหมดแล้ว ADVANC
มีฐานลูกค้าจำนวนประมาณ 16 ล้านราย ดังนั้นโอกาสที่ ADVANC
จะได้รับรายได้ค่าธรรมเนียมการใช้โครงข่ายจากลูกค้าของผู้ประกอบการรายอื่น
ย่อมมีจำนวนสูงกว่า

นอกจากนี้เพี่อรองรับนโยบายการเปิดเสรีโทรคมนาคมในอนาคต ADVANC ได้มีการจัดตั้ง 3
บริษัทในเครือ คือ ACN AWN และ AIN
เพื่อเตรียมการณ์ในการขอใบอนุญาตประกอบการทางด้านโทรคมนาคม
ซึ่งจะมีผู้ประกอบการรายใหม่สนใจจะเข้ามาแข่งขันเพิ่มขึ้นโดยผู้ประกอบการทุกรายจะต้องดำเนินธุรกิจอยู่ภายใต้กฎเกณฑ์เดียวกัน
ดังนั้นจึงไม่เกิดความได้เปรียบหรือเสียเปรียบในทางธุรกิจแต่อย่างใด แต่ ADVANC
ในฐานะผู้ประกอบการรายใหญ่ที่ดำเนินการให้บริการโทรคมนาคมในประเทศอยู่แล้ว
และได้มีการเตรียมตัวในเรื่องนี้เป็นอย่างดี จึงทำให้ ADVANC
มีความได้เปรียบในด้านความพร้อมมากกว่าผู้ประกอบการรายใหม่ที่ต้องเผชิญกับข้อจำกัดในการเข้าสู่ตลาด
(Barrier to Entry) ทั้งในด้านความเชี่ยวชาญในพื้นที่ การสร้างฐานลูกค้า
การพัฒนาระบบเครือข่าย และช่องทางการตลาด

1.2 สายธุรกิจดาวเทียมและต่างประเทศ

ในส่วนของธุรกิจดาวเทียมและต่างประเทศนั้น SATTEL
เข้าใจและยอมรับนโยบายของรัฐบาลที่จะให้มีการเปิดเสรีอุตสาหกรรมโทรคมนาคมในปี 2549
ตามที่รัฐบาลไทยได้ตกลงไว้กับองค์การการค้าโลก (WTO)
เนื่องจากการแข่งขันอันเป็นผลมาจากการเปิดเสรีจะทำให้ประชาชน ซึ่งเป็นผู้บริโภคได้รับประโยชน์
อย่างไรก็ตามรัฐบาลมีหน้าที่ตามมาตรา 87
ของรัฐธรรมนูญแห่งราชอาณาจักรไทยที่จะต้องส่งเสริมให้มีการแข่งขันอย่างเสรีและเป็นธรรมซึ่งหมายความว่าผู้ประกอบการธุรกิจดาวเทียมต่างประเทศที่ประสงค์จะเข้ามาให้บริการในประเทศไทย
ประเทศของเขาก็ต้องอนุญาตให้ SATTEL เข้าไปให้บริการโทรคมนาคมในประเทศของเขาด้วย
ตามหลักการเสมอภาคในการซื้อขายระหว่างประเทศ (Reciprocity) ซึ่งทำให้ SATTEL
สามารถขยายตลาดต่างประเทศออกไปได้มากขึ้นเพื่อทดแทนตลาดในประเทศไทยของ SATTEL
ที่อาจลดลงเนื่องจากการแข่งขัน ในเรื่องการเปิดเสรีอุตสาหกรรมโทรคมนาคมนี้ SATTEL
จึงคาดว่าจะไม่มีผลกระทบต่อธุรกิจของ SATTEL อย่างเป็นสาระสำคัญ
ทั้งนี้พิจารณาจากความสำเร็จของ SATTEL ในการขยายตลาดต่างประเทศในช่วงระยะเวลา 2-3
ปี ที่ผ่านมา และสำหรับตลาดในประเทศ SATTEL ได้สร้างความสัมพันธ์อันดีกับลูกค้าไว้ตลอดมา
และการที่ลูกค้าจะเปลี่ยนไปใช้บริการของบริษัทคู่แข่งจะมีปัญหาทางด้านเทคนิคในการโยกย้ายหรือหันจานรับสัญญาณจากดาวเทียมของ
SATTEL ไปรับสัญญาณจากดาวเทียมของบริษัทคู่แข่ง
และจะมีค่าใช้จ่ายเกิดขึ้นค่อนข้างสูงซึ่งเป็นอุปสรรคประการสำคัญสำหรับลูกค้าที่จะเปลี่ยนไปใช้บริการของบริษัทคู่แข่ง

1.3 สายธุรกิจสื่อและโฆษณา

ด้านการแก้ไขกฎหมายเกี่ยวกับการประกอบกิจการกระจายเสียงและกิจการโทรทัศน์
เพื่อให้สอดคล้องกับพระราชบัญญัติองค์กรจัดสรรคลื่นความถี่ และกำกับกิจการวิทยุกระจายเสียง
วิทยุโทรทัศน์ และกิจการโทรคมนาคม พ.ศ. 2543
ที่กำหนดให้มีคณะกรรมการกิจการกระจายเสียงและกิจการโทรทัศน์แห่งชาติ (กสช.)
ซึ่งมีอำนาจพิจารณาอนุญาตและกำกับดูแลการประกอบกิจการกระจายเสียงและโทรทัศน์ กสช.
อาจออกกฎระเบียบต่างๆ มาใช้บังคับเพิ่มเติมซึ่งอาจจะมีความเข้มงวดหรือผ่อนคลายมากกว่าเดิม
ในกรณีที่กฎระเบียบมีความเข้มงวดมากกว่าเดิม
อาจส่งผลกระทบต่อการดำเนินงานของผู้ประกอบการวิทยุโทรทัศน์ในปัจจุบัน
อย่างไรก็ตามการแก้ไขกฎหมายดังกล่าว จะถูกใช้และมีผลกับทุกบริษัทในธุรกิจอย่างเท่าเทียมกัน

1.4 สายธุรกิจสินเชื่อผู้บริโภค

ในส่วนของการประกอบธุรกิจสินเชื่อส่วนบุคคล และบัตรเครดิตนั้น
ผู้ประกอบการที่ไม่ใช่สถาบันการเงินต้องอยู่ภายใต้บังคับของกฎหมายเกี่ยวกับธุรกิจการประกอบธุรกิจสินเชื่อส่วนบุคคล
และผู้ประกอบธุรกิจบัตรเครดิต ซึ่งต้องอยู่ภายใต้การกำกับดูแลของธนาคารแห่งประเทศไทย
ตามประกาศธนาคารแห่งประเทศไทย เรื่อง การกำหนด หลักเกณฑ์ วิธีการ
และเงื่อนไขในการประกอบธุรกิจสินเชื่อส่วนบุคคลภายใต้การกำกับ
สำหรับผู้ประกอบธุรกิจที่มิใช่สถาบันการเงิน ซึ่งมีผลบังคับใช้ตั้งแต่วันที่ 1 กรกฎาคม 2548
เป็นต้นไป และประกาศธนาคารแห่งประเทศไทย เรื่อง การกำหนด หลักเกณฑ์ วิธีการ
และเงื่อนไขในการประกอบธุรกิจบัตรเครดิต สำหรับผู้ประกอบธุรกิจบัตรเครดิต ซึ่งประกาศ ณ วันที่
4 มีนาคม 2548 ตามลำดับ รวมถึงประกาศกระทรวงการคลัง เรื่อง กิจการที่ต้องขออนุญาตตามข้อ
5 แห่งประกาศของคณะปฏิวัติ ฉบับที่ 58 เกี่ยวกับเรื่องดังกล่าวด้วย โดยกฎเกณฑ์และเงื่อนไขต่าง
ๆ อาจถูกแก้ไขหรือปรับเปลี่ยนได้โดยธนาคารแห่งประเทศไทย หรือกระทรวงการคลัง แล้วแต่กรณี
ซึ่งอาจทำให้บริษัทฯ ได้รับผลกระทบจากการเปลี่ยนแปลงกฎเกณฑ์ดังกล่าวได้

นอกเหนือจากนี้ การประกอบธุรกิจของบริษัทในกลุ่มบริษัทฯ ยังอาจถูกควบคุมจากหน่วยงานราชการ
หรือองค์กรต่างๆ ที่อาจออกกฎเกณฑ์ เงื่อนไข หรือหลักเกณฑ์ต่างๆ เพื่อควบคุม
กำกับดูแลการดำเนินงานของบริษัทฯ ได้ ซึ่งอาจส่งผลให้บริษัทฯ
ต้องปรับเปลี่ยนวิธีการดำเนินงานของบริษัทฯ ในอนาคต อย่างไรก็ตาม กลุ่มบริษัทฯ
เชื่อมั่นว่าจะสามารถปฏิบัติตามข้อกำหนด เงื่อนไข และหลักเกณฑ์ต่างๆ ได้

2. ความเสี่ยงที่เกี่ยวเนื่องกับสถานการณ์การตลาดและการแข่งขัน

2.1 สายธุรกิจสื่อสารโทรคมนาคมไร้สาย

ในปี 2548 ผู้ให้บริการต่างพยายามขยายฐานลูกค้าโดยใช้กลยุทธ์ด้านราคา
เป็นสาเหตุที่ทำให้เกิดสงครามราคา
โดยเฉพาะอย่างยิ่งในภาวะที่ยังไม่มีการใช้ค่าเชื่อมโยงเครือข่าย (Interconnection Charge)
ซึ่งจะส่งผลกระทบต่อภาพรวมอุตสาหกรรม เช่น คุณภาพการให้บริการโดยเฉพาะในด้านสัญญาณ
รายได้อาจจะไม่คุ้มกับการลงทุนด้านเครือข่ายและอาจส่งผลต่อต้นทุนการดำเนินงานหากมีการคิดค่าเชื่อมโยงเครือข่ายในอนาคต
หากค่าเชื่อมโยงเครือข่ายสูงกว่ารายได้ที่ได้รับ โดย ADVANC
หลีกเลี่ยงการแข่งขันทางด้านราคาและให้ความสำคัญกับคุณภาพและความหลากหลายในการให้บริการซึ่งตอบโจทย์ความต้องการของลูกค้า
ไม่ว่าจะเป็นคุณภาพสัญญาณ บริการหลังการขาย (Service Operation) และบริการใหม่ๆ
(Service & Application) ตลอดจนรูปแบบค่าบริการ โดยเฉพาะ Innovative tariff
ที่สามารถตอบพฤติกรรมการใช้โทรศัพท์ของลูกค้ารวมถึงรองรับโครงสร้างต้นทุนในด้านต่างๆ
โดยอยู่บนพื้นฐานของความสมดุลระหว่างต้นทุนการลงทุนกับรายได้ที่ได้รับและค่าเชื่อมโยงเครือข่ายหากมีการนำมาใช้

นอกจากนี้ยังมีเทคโนโลยีทดแทนซึ่งประกอบด้วย VoIP WiFi และ WiMAX สำหรับ VoIP
เป็นบริการโทรศัพท์ผ่านทางอินเตอร์เน็ต สามารถให้บริการภาพ
เสียงและข้อมูลแบบเบ็ดเสร็จและมีความเป็นไปได้ที่ VoIP จะแทนที่การให้บริการโทรศัพท์พื้นฐาน
ด้านเทคโนโลยี WiFi และ WiMAX เป็นการสื่อสารด้วยเสียงที่สามารถครอบคลุมพื้นที่ได้มากที่ถึง 8
กิโลเมตร ซึ่งทั้ง 2 เทคโนโลยีน่าจะส่งผลกระทบกับลูกค้าองค์กรมากกว่า Residential
เนื่องจากต้นทุนที่ยังค่อนข้างสูง รวมถึงยังขาดความสะดวกโดยเฉพาะในด้าน Mobility
ซึ่งเป็นจุดเด่นของโทรศัพท์เคลื่อนที่ ดังนั้นผลกระทบโดยตรงน่าจะเกิดกับโทรศัพท์พื้นฐาน (Fixed
Line) มากกว่า ADVANC ได้เตรียมพร้อมที่จะเผชิญกับปัจจัยเสี่ยงดังกล่าว
โดยทำการพัฒนาโซลูชั่นอัจฉริยะ (Smart Solution) ใหม่ๆ
และหลอมรวมรูปแบบของผลิตภัณฑ์และบริการจากทุกอุตสาหกรรม (Industry Convergence)
เข้าด้วยกัน เพื่อสามารถตอบสนองความต้องการที่หลากหลาย (Multi Purpose)
มากกว่าการให้บริการโทรเข้าออกแต่เพียงอย่างเดียว
ตลอดจนคัดสรรโซลูชั่นที่เหมาะกับแต่ละอุตสาหกรรม
ซึ่งช่วยเพิ่มประสิทธิภาพในการดำเนินธุรกิจและสร้างบริการที่มีมูลค่าเพิ่ม (Value added
service) ที่แตกต่างจากสินค้าทดแทนที่เกิดขึ้น ADVANC
จะเฝ้าติดตามสภาวะการเปลี่ยนแปลงที่เกิดขึ้นอย่างใกล้ชิดเพื่อศึกษาเทคโนโลยีใหม่ๆ
และนำมาให้บริการและเป็นการประเมินสถานการณ์ได้อย่างแม่นยำและสามารถวางกลยุทธ์ที่เหมาะสม
โดยมีเป้าหมายหลักที่การเสริมสร้างมูลค่าให้แก่ผู้ถือหุ้น

2.2 สายธุรกิจดาวเทียมและต่างประเทศ

แม้จะจัดได้ว่า SATTEL
เป็นบริษัทที่ประสบความสำเร็จและเป็นผู้นำในธุรกิจบริการสื่อสารดาวเทียมครบวงจรในคาบสมุทรอินโดจีน
และภูมิภาคเอเชียใต้ แต่เนื่องจากธุรกิจโทรคมนาคมเป็นธุรกิจขนาดใหญ่ที่ให้ผลตอบแทนสูง
จึงมีผู้ให้บริการรายใหม่เกิดขึ้น และมีการแข่งขันเพื่อครอบครองส่วนแบ่งตลาดอย่างรุนแรง ดังนั้น
SATTEL จึงมีการพัฒนาผลิตภัณฑ์ ตลอดจนพัฒนาปรับปรุงคุณภาพการให้บริการอย่างสม่ำเสมอ
และขยายฐานลูกค้าเพื่อเป็นการรับมือกับการแข่งขันโดยมุ่งเน้นไปที่คุณภาพในการให้บริการเป็นหลัก
และตามนโยบายของรัฐบาลไทยที่ได้ตกลงไว้กับ WTO
จะให้มีการเปิดเสรีอุตสาหกรรมโทรคมนาคมในปี พ.ศ. 2549
ซึ่งจะมีผลให้ผู้ประกอบการธุรกิจดาวเทียมต่างประเทศสามารถเข้ามาให้บริการในประเทศไทยแข่งขันกับ
SATTEL ได้ อย่างไรก็ตาม ตามหลักการ Reciprocity
หากผู้ประกอบการธุรกิจดาวเทียมต่างประเทศเข้ามาให้บริการในประเทศไทย
ประเทศเหล่านั้นก็จะต้องอนุญาตให้ SATTEL เข้าไปทำธุรกิจให้บริการโทรคมนาคมในประเทศนั้นได้
ซึ่งทำให้ SATTEL สามารถขยายตลาดต่างประเทศออกไปได้มากขึ้น SATTEL
จึงคาดว่าว่าจะไม่มีผลกระทบต่อธุรกิจของ SATTEL อย่างเป็นสาระสำคัญ

2.3 สายธุรกิจสื่อและโฆษณา

จากการเปิดเสรีการประกอบกิจการกระจายเสียงและกิจการโทรทัศน์ที่จะเกิดขึ้นในอนาคต
อาจจะก่อให้เกิดการแข่งขันที่รุนแรงขึ้นระหว่างผู้ประกอบการวิทยุโทรทัศน์ในปัจจุบัน
ผู้ประกอบการวิทยุโทรทัศน์รายใหม่ และผู้ประกอบการเคเบิลทีวี
การแข่งขันจากผู้ประกอบการเหล่านี้ อาจทำให้ ITV
ได้รับผลกระทบทางด้านทีวีเรตติ้งที่อาจจะลดลงและส่งผลกระทบต่อรายได้ของ ITV อย่างไรก็ตาม
การเข้ามาของผู้ประกอบกิจการวิทยุโทรทัศน์รายใหม่มีอุปสรรคค่อนข้างมาก
เนื่องจากเป็นธุรกิจที่ใช้เงินลงทุนเริ่มต้นสูง ต้นทุนดำเนินการสูง
อีกทั้งผู้ประกอบการรายเดิมต่างก็มีศักยภาพสูงและมีความพร้อมทางเทคโนโลยี และมีบุคคลากร
ทีมงาน ที่มีประสบการณ์
ในเชิงการแข่งขันของผู้ประกอบการเคเบิลทีวีรายใหม่คาดว่าการแข่งขันไม่รุนแรงนัก
เนื่องจากข้อจำกัดการเรียกเก็บค่าสมาชิกรายเดือน ทำให้เป็นอุปสรรคต่อการเพิ่มฐานผู้ชม

นอกจากนี้ความก้าวหน้าทางเทคโนโลยีส่งผลให้เกิดการขยายตัวของธุรกิจสื่อประเภทอื่นๆ
ที่ไม่ใช่สื่อโทรทัศน์ แต่สามารถเข้าถึงผู้บริโภคเป้าหมายได้อย่างทั่วถึงและมีประสิทธิภาพเช่นเดียวกัน
ส่งผลให้บริษัทตัวแทนโฆษณาและเจ้าของสินค้าหรือบริการมีทางเลือกในการใช้จ่ายเงินในการลงโฆษณาผ่านสื่อต่างๆ
ได้หลากหลายมากยิ่งขึ้น เช่น สื่อโฆษณากลางแจ้ง โทรทัศน์ผ่าน Broadband High Speed
Internet โทรทัศน์ผ่านดาวเทียม Digital TV On demand และโทรทัศน์ระบบบอกรับสมาชิก
(Cable TV) ซึ่งอาจจะให้มีการโฆษณาได้ในอนาคต
ซึ่งต้นทุนในการโฆษณาผ่านโทรทัศน์นั้นสูงกว่าสื่ออื่นๆ
จึงอาจทำให้ส่วนแบ่งการตลาดของโฆษณาผ่านสื่อโทรทัศน์ถูกแบ่งสรรไปยังสื่อประเภทอื่นๆ ได้
อย่างไรก็ตาม ITV เชื่อว่าจะไม่มีผลกระทบใดๆ ในระยะอันใกล้ต่อการดำเนินธุรกิจของ ITV
ด้วยเหตุที่ศักยภาพการเข้าถึงกลุ่มผู้ชมในวงกว้างของสื่อโทรทัศน์ประเภท Free TV
ยังคงมีประสิทธิภาพเหนือกว่าสื่อประเภทอื่นๆ
และที่ผ่านมาแนวโน้มการขยายฐานลูกค้าไปยังกลุ่มธุรกิจอื่นๆ
ที่ไม่เคยใช้สื่อโทรทัศน์นั้นเพิ่มขึ้นอย่างต่อเนื่อง นอกจากนี้ ITV
ได้ดำเนินการขยายช่องทางการสร้างรายได้ประเภทอื่นที่เกี่ยวเนื่องกับรายการโทรทัศน์ เช่น
การขายลิขสิทธิ์ละคร และข่าวไปยังต่างประเทศ รายได้จาก SMS โทรศัพท์ระบบ 1900 ฯลฯ ITV
จึงคาดว่าจะยังคงสามารถรักษาการเติบโตของเป้าหมายทางการเงินได้อย่างต่อเนื่อง

3. ความเสี่ยงในด้านเทคโนโลยีและการปฏิบัติการ

3.1 สายธุรกิจสื่อสารโทรคมนาคมไร้สาย

เนื่องจากในปัจจุบันการเปลี่ยนแปลงเทคโนโลยีในระบบโทรศัพท์เคลื่อนที่กำลังมีการเปลี่ยนแปลงไปสู่การสื่อสารข้อมูลความเร็วสูงและการสื่อสารข้อมูลแบบมัลติมีเดีย จากเทคโนโลยี 2G ไปสู่เทคโนโลยี 3G ซึ่งอาจมีความเสี่ยงที่เกิดขึ้นกับ ADVANC ได้แก่ ความเสี่ยงที่จะเกิดความล้าสมัยของอุปกรณ์เครือข่าย 2G ความเสี่ยงที่เกี่ยวกับการรักษาสมดุลระหว่างการลงทุนในเทคโนโลยี 2G และเทคโนโลยี 3G ความเสี่ยงจากความล่าช้าในการได้รับใบอนุญาต 3G รวมทั้งความเสี่ยงจากการได้ผลตอบแทนที่ไม่คุ้มค่าเมื่อลงทุนในเทคโนโลยี 3G ADVANC เล็งเห็นถึงความเสี่ยงที่อาจเกิดขึ้น จึงได้กำหนดมาตรการรองรับความเสี่ยงดังกล่าวโดยในกรณีการรักษาสมดุลระหว่างการลงทุนในเทคโนโลยี 2G และ 3G นั้น ADVANC ใช้ข้อมูลทางสถิติในการพิจารณาระดับคุณภาพของการให้บริการของระบบเครือข่าย เพื่อมุ่งรักษาคุณภาพเครือข่ายและเป็นข้อมูลในการพิจารณาตัดสินใจที่จะลงทุนในเครือข่าย 2G ซึ่งทำให้ลูกค้าเกิดความพึงพอใจตลอดเวลา รวมถึงการมองหาตลาดใหม่ๆ ในกลุ่มลูกค้าที่ยังไม่มีการใช้โทรศัพท์เคลื่อนที่ สำหรับเทคโนโลยี 3G ADVANC ได้มีการเตรียมความพร้อมทางด้านบุคลากร และเทคโนโลยี โดยจัดให้มี 3G Project Team และสร้างโปรแกรม competency ด้านเทคโนโลยี 3G สำหรับบุคลากรของ ADVANC ทั้งหมดเพื่อให้มีความรู้ ความเข้าใจทางด้านธุรกิจ ทางด้านเทคนิค และอุปกรณ์เครือข่ายต่างๆ รวมถึงการสร้างช่องทางหรือเครื่องมือต่างๆ ที่พนักงานสามารถเรียนรู้ได้ ( Learning Tools ) ซึ่งเป็นการเตรียมความพร้อมของบุคลากรและเทคนิคต่าง ๆ ซึ่งเมื่อเวลามาถึง ADVANC จะสามารถให้บริการดังกล่าวกับลูกค้าได้เป็นอย่างดี

3.2 สายธุรกิจดาวเทียมและต่างประเทศ

ถึงแม้ว่าจะสามารถส่งดาวเทียมขึ้นสู่วงโคจรเรียบร้อยแล้ว
แต่อาจมีความเสียหายจากปัญหาที่เกิดขึ้นกับดาวเทียม
อันมีสาเหตุมาจากการขัดข้องของระบบการทำงานของดาวเทียม พายุสุริยะ
หรือการชนกันระหว่างดาวเทียมกับวัตถุต่างๆ ในอวกาศ เป็นต้น
ความเสียหายที่เกิดขึ้นกับระบบการทำงานของดาวเทียมนี้ อาจส่งผลเสียต่อการให้บริการของ
SATTEL
ซึ่งอาจทำให้สูญเสียลูกค้าที่มีอยู่ในปัจจุบันและสูญเสียโอกาสในการหาลูกค้าใหม่ในระหว่างการจัดหาดาวเทียมดวงใหม่มาให้บริการแทน
อย่างไรก็ดีผู้จัดสร้างดาวเทียมได้ออกแบบให้ดาวเทียมมีคุณลักษณะที่สามารถทนทานต่อผลของความเสียหายข้างต้นได้ในระดับหนึ่ง
ถึงแม้ว่าความเสียหายขั้นรุนแรงจนอาจทำให้ดาวเทียมหมดสภาพการใช้งานจะมีความเป็นไปได้น้อยมาก
แต่ SATTEL
ก็ได้จัดเตรียมแผนการในการรองรับผลเสียหายอันอาจจะเกิดขึ้นกับลูกค้าหากเกิดกรณีที่เกิดความเสียหายขั้นรุนแรงขึ้นกับดาวเทียมดวงใดดวงหนึ่งจนหมดสภาพการใช้งาน
โดย SATTEL
สามารถดำเนินการให้ผู้ใช้บริการส่วนหนึ่งย้ายมาใช้ช่องสัญญาณที่ยังคงว่างอยู่ในดาวเทียมไทยคมที่เหลือ
นอกจากนี้ SATTEL ยังได้ทำสัญญาร่วมกับผู้ให้บริการรายอื่นเช่น ดาวเทียม ST-1 และ Intelsat
เพื่อให้บริการในประเทศไต้หวัน ลาว ออสเตรเลีย และนิวซีแลนด์
ในการเช่าช่องสัญญาณจากดาวเทียมอื่นชั่วคราว
เพื่อให้ผู้ใช้บริการสามารถโอนการใช้งานไปได้ในระหว่างที่ SATTEL
เร่งดำเนินการสร้างดาวเทียมขึ้นเพื่อทดแทน ซึ่งโดยทั่วไปจะใช้ระยะเวลาประมาณ 15 –18 เดือน

SATTEL ได้ตระหนักถึงความเสี่ยงที่อาจเกิดขึ้นกับดาวเทียมขณะที่อยู่ในวงโคจรค้างฟ้า
ดังนั้นเพื่อป้องกันความเสี่ยงภัยดังกล่าวที่อาจเกิดขึ้น SATTEL
จึงได้จัดทำประกันภัยดาวเทียมเพื่อคุ้มครองความเสี่ยงภัยทุกชนิด (All Risks) โดย SATTEL
และกระทรวงเทคโนโลยีสารสนเทศและการสื่อสารเป็นผู้รับผลประโยชน์ร่วมกัน
กรมธรรม์ประกันภัยที่จัดทำนั้นเป็นแบบ Full Coverage with Partial Loss กล่าวคือ
SATTEL สามารถเรียกร้องค่าเสียหายในทันทีที่ดาวเทียมได้รับความเสียหายเพียงบางส่วน
มูลค่าประกันภัยดังกล่าวมีมูลค่าเท่ากับมูลค่าทางบัญชีของดาวเทียมและค่าจัดส่งดาวเทียม ณ
ระยะเวลาที่ทำประกันภัย
อย่างไรก็ตามมูลค่าประกันภัยดังกล่าวไม่ครอบคลุมผลเสียหายจากการสูญเสียรายได้อันสืบเนื่องมาจากการเสียหายของดาวเทียม
ซึ่งอาจส่งผลกระทบต่อผลประกอบการของ SATTEL

เทคโนโลยีของดาวเทียมสื่อสารมีการพัฒนาอย่างต่อเนื่อง
การพัฒนาเทคโนโลยีดังกล่าวมีแนวโน้มที่จะทำให้ต้นทุนการสร้างดาวเทียมต่อช่องสัญญาณมีมูลค่าต่ำลง
การให้บริการสามารถครอบคลุมพื้นที่ได้มากขึ้น และก่อให้เกิดการใช้ทรัพยากรที่มีประสิทธิภาพมากขึ้น
อย่างไรก็ตามเทคโนโลยีของดาวเทียมที่มีการใช้งานในปัจจุบัน (Conventional satellite)
ยังไม่เปลี่ยนแปลงมากนักจากอดีต
ดังนั้นปัจจัยทางด้านการเปลี่ยนแปลงเทคโนโลยีสำหรับดาวเทียมประเภท Conventional
Satellite ยังคงมีผลกระทบค่อนข้างน้อยต่อการตัดสินใจของลูกค้าในการเลือกใช้ดาวเทียมของ
SATTEL หรือดาวเทียมของคู่แข่งขัน
โดยปัจจัยด้านคุณภาพและมาตรฐานในการบริการตลอดจนนโยบายการให้บริการและศักยภาพของผู้ให้บริการเป็นปัจจัยที่สำคัญในการตัดสินใจของลูกค้า
สำหรับระบบดาวเทียมที่ใช้งานในปัจจุบัน (Conventional Satellite)
ที่เหมาะสมกับการใช้งานทางด้านการแพร่กระจายสัญญาณ (Broadcasting) นั้น SATTEL
ยังคงติดตามและศึกษาพัฒนาเทคโนโลยีในการให้บริการอย่างต่อเนื่อง
เพื่อเตรียมการสำหรับการจัดส่งดาวเทียมดวงใหม่ไปทดแทนดาวเทียมดาวเก่าที่หมดอายุลง
นอกจากเทคโนโลยีของดาวเทียม Conventional satellite แล้ว SATTEL
ยังได้ทำการวิจัยและพัฒนาเทคโนโลยีใหม่ๆ ทางดาวเทียมสื่อสาร
ดังจะเห็นได้จากการพัฒนาดาวเทียมไทยคม 4 (ไอพีสตาร์) ซึ่งเป็นดาวเทียมความถี่กว้าง
(Broadband) ดวงแรกของโลก ที่ถูกสร้างขึ้นมาเพื่อรองรับความต้องการเครือข่ายโทรคมนาคม
โดยเฉพาะสำหรับการใช้งานด้านอินเตอร์เน็ตในแถบภูมิภาคเอเชียแปซิฟิก นอกจากนี้ SATTEL
ยังได้ดำเนินการพัฒนาอุปกรณ์ประจำสถานีภาคพื้นดิน
เพื่อให้สามารถปรับตัวได้ทันกับการพัฒนาด้านเทคโนโลยีที่เกี่ยวข้องกับดาวเทียมอย่างสม่ำเสมอ

หลังจากที่ SATTEL ประสบความสำเร็จในการจัดส่งดาวเทียมไอพีสตาร์ สู่วงโคจร เมื่อวันที่ 11
สิงหาคม 2548
และได้ทำการทดสอบบนอวกาศเสร็จสิ้นทำให้ความเสี่ยงทางด้านการจัดสร้างและจัดส่งดาวเทียมหมดไป
และเนื่องจากการให้บริการไอพีสตาร์มีการนำเทคโนโลยีใหม่มาใช้ SATTEL
จึงได้ริเริ่มให้บริการไอพีสตาร์ระยะแรกโดยใช้อุปกรณ์ภาคพื้นดินไอพีสตาร์ให้บริการร่วมกับดาวเทียมที่มีอยู่ในปัจจุบัน
(Conventional satellite) ก่อนการให้บริการของดาวเทียมไอพีสตาร์
ซึ่งเป็นการลดความเสี่ยงทางด้านเทคโนโลยี และ การปฏิบัติการให้บริการอีกทางหนึ่ง
เนื่องจากเสมือนเป็นการทดสอบการให้บริการก่อนการเริ่มให้บริการจริงอย่างเต็มรูปแบบ โดย
SATTEL เริ่มให้บริการดาวเทียม ไอพีสตาร์ เต็มรูปแบบ แก่ บริษัท ทีโอที จำกัด (มหาชน)
ซึ่งเป็นผู้บริการไอพีสตาร์หลัก (National Service Operator)
ในประเทศไทยเป็นรายแรกเมื่อวันที่ 9 ธันวาคม 2548

ในส่วนของโครงการดาวเทียมไทยคม 5 นั้น อาจมีความเสี่ยงในเรื่องของการจัดส่งดาวเทียม
กล่าวคือ
การก่อสร้างและจัดส่งดาวเทียมขึ้นสู่วงโคจรแต่ละครั้งมีกระบวนการและใช้เทคโนโลยีที่ซับซ้อน
ถึงแม้ว่า SATTEL
จะได้คัดสรรผู้ก่อสร้างดาวเทียมและผู้จัดส่งดาวเทียมที่มีความเชี่ยวชาญเป็นที่ยอมรับในระดับนานาชาติ
แต่ยังคงอาจเกิดความผิดพลาดขึ้นในขณะจัดส่งดาวเทียมสู่วงโคจร
หรือแม้แต่เมื่อส่งขึ้นสู่ห้วงอวกาศแล้วก็ยังมีความเสี่ยงที่ดาวเทียมอาจจะไม่เข้าสู่ตำแหน่งที่กำหนด
หรืออาจต้องใช้พลังงานในการขับเคลื่อนดาวเทียมเข้าสู่ตำแหน่งวงโคจรมากกว่าที่ประมาณไว้
ซึ่งอาจจะทำให้อายุการใช้งานของดาวเทียมลดลง
หรือในบางกรณีอาจทำให้ดาวเทียมเสียหายจนไม่สามารถทำงานได้
หรือเสียหายบางส่วนทำให้ไม่สามารถทำงานได้เต็มประสิทธิภาพ
หากเกิดความผิดพลาดในการจัดส่งดาวเทียมจะทำให้ SATTEL
เกิดความล่าช้าในการรับรู้รับรายได้อันจะเกิดจากการให้บริการดาวเทียมซึ่งจะส่งผลกระทบต่อการเติบโตของรายได้ของ
SATTEL ประกอบกับการก่อสร้างดาวเทียมดวงใหม่เพื่อทดแทน
รวมไปถึงการจัดส่งดาวเทียมสู่วงโคจรจะใช้ระยะเวลาอย่างต่ำประมาณ 15-18 เดือน ทั้งนี้
SATTEL ลดความเสี่ยงนี้โดยการว่าจ้างบริษัทผู้ผลิตดาวเทียม และบริษัทผู้ส่งดาวเทียมที่มีศักยภาพ
มีประสบการณ์และความชำนาญในการจัดสร้างและจัดส่งดาวเทียมขึ้นสู่วงโคจรและมีชื่อเสียงเป็นที่ยอมรับ
เช่น ผู้จัดสร้างและผู้จัดส่งดาวเทียมในประเทศสหรัฐอเมริกาและฝรั่งเศส นอกจากนี้ SATTEL
จะได้รับชดเชยจากการทำประกันคุ้มครองความเสียหายตลอดขั้นตอนการส่งดาวเทียมขึ้นสู่วงโคจร
ซึ่งมีมูลค่าครอบคลุมการจัดสร้างและจัดส่งดาวเทียมดวงใหม่ขึ้นสู่วงโคจร

4. ความเสี่ยงทางธุรกิจ

4.1 สายธุรกิจดาวเทียมและธุรกิจต่างประเทศ

ปัจจุบันอุตสาหกรรมการให้บริการดาวเทียมเพื่อการสื่อสารมีการแข่งขันกันเพิ่มมากขึ้น
ซึ่งอาจส่งผลให้ลูกค้าไม่ต่อสัญญาการใช้บริการกับ SATTEL เมื่อสัญญาเดิมหมดอายุลง
และเลือกใช้บริการของบริษัทคู่แข่ง ซึ่งอาจจะส่งผลกระทบต่อรายได้ในกรณีที่ SATTEL
ไม่สามารถหารายได้จากลูกค้ารายใหม่มาทดแทนได้ทัน ลูกค้าในประเทศรายใหญ่ของ SATTEL คือ
บมจ. ยูไนเต็ด บรอดแคสติ้ง คอร์เปอร์เรชั่นส์ (“UBC”) ซึ่งใช้บริการของ SATTEL
โดยมีสัดส่วนรายได้คิดเป็นร้อยละ 24.7 ของรายได้จากบริการเช่าช่องสัญญาณดาวเทียมทั้งหมดใน
ปี 2548 หรือ 541 ล้านบาท โดยลูกค้ารายดังกล่าวได้ชำระค่าบริการอย่างสม่ำเสมอ
เนื่องมาจากลูกค้ามีความจำเป็นต้องใช้บริการช่องสัญญาณ
ดาวเทียมเพื่อออกอากาศรายการโทรทัศน์ประเภทบอกรับสมาชิก
และการเปลี่ยนไปใช้ดาวเทียมดวงอื่นจะทำให้มีต้นทุนและความยุ่งยากในการปรับเปลี่ยนแนวรับของจานดาวเทียม
ทำให้เป็นข้อจำกัดประการสำคัญที่ลูกค้าจะหยุดการใช้บริการดาวเทียมของ SATTEL โดยในปี 2548
UBC ได้ต่อสัญญาการใช้บริการช่องสัญญาณดาวเทียมไทยคมโดยสัญญาจะสิ้นสุดในปี 2561

4.2 สายธุรกิจสื่อและโฆษณา

สำหรับข้อพิพาทระหว่าง ITV กับ สปน. คณะอนุญาโตตุลาการมีคำวินิจฉัยชี้ขาด เมื่อวันที่ 30
มกราคม พ.ศ.2547 โดยสรุปสาระสำคัญให้มีการปรับลดผลประโยชน์ตอบแทนตามสัญญา
และการยกเลิกข้อจำกัดเงื่อนไขประเภทรายการที่ออกอากาศช่วงเวลา Prime Time โดย ITV
ได้บันทึกค่าสัมปทานในอัตราใหม่ตามคำวินิจฉัยชี้ขาดข้างต้นตั้งแต่วันที่ 1 มกราคม พ.ศ.2547
และดำเนินการปรับผังรายการโทรทัศน์ตามคำชี้ขาดของอนุญาโตตุลาการตั้งแต่วันที่ 1 เมษายน
พ.ศ.2547 ตามคำชี้ขาดของอนุญาโตตุลาการข้างต้น
โดยถือว่าคำวินิจฉัยชี้ขาดของอนุญาโตตุลาการเป็นที่สุดมีผลผูกพันต่อคู่สัญญาโดยทันที
แต่ในเดือนเมษายน พ.ศ. 2547 สปน. ได้ยื่นคำร้องต่อศาลปกครองกลางอันเป็นศาลชั้นต้น
เพื่อขอเพิกถอนคำชี้ขาดของคณะอนุญาโตตุลาการ และเมื่อวันที่ 9 พฤษภาคม 2549
ศาลปกครองกลางได้มีคำพิพากษาเพิกถอนคำชี้ขาดของคณะอนุญาโตตุลาการฉบับเมื่อวันที่ 30
มกราคม 2547 ทั้งฉบับ ซึ่งต่อมา ITV ได้ดำเนินการ ยื่นคำอุทธรณ์ต่อศาลปกครองสูงสุดเมื่อวันที่ 7
มิถุนายน 2549 เป็นที่เรียบร้อยแล้ว

เมื่อวันที่ 19 มิถุนายน 2549
ที่ประชุมคณะกรรมการประสานงานการดำเนินการตามสัญญาเข้าร่วมงานและดำเนินการสถานีวิทยุโทรทัศน์ระบบยูเอชเอฟ
ได้มีมติตามคำแนะนำของสำนักงานอัยการสูงสุดว่าคำพิพากษาศาลปกครองกลางมีผลบังคับทันที ให้
สปน. เรียกร้องค่าผลประโยชน์ตอบแทนที่ ITV ค้างชำระตั้งแต่ปี 2547 ตามสัญญาเข้าร่วมงานฯ
ข้อ 5 และเรียกร้องค่าปรับที่ ITV มิได้ดำเนินการตามผังรายการตามเงื่อนไขสัญญาเข้าร่วมงานฯ
ข้อ 11 จาก ITV ทันที อย่างไรก็ดี ITV
ได้แย้งว่าคำพิพากษาของศาลปกครองกลางยังไม่มีผลบังคับจนกว่าศาลปกครองสูงสุดจะพิพากษาให้คดีเป็นที่สุดตามมาตรา
70 วรรค 2 ของพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. 2542 ฉะนั้น
สปน.
ยังไม่สามารถเรียกร้องค่าตอบแทนและค่าปรับดังกล่าวได้ในขณะนี้จนกว่าศาลปกครองสูงสุดจะมีคำสั่งหรือคำพิพากษา

5. ความเสี่ยงจากการที่ผลประกอบการของบริษัทในเครือไม่เป็นไปตามเป้าหมาย

โดยปัจจุบันกลุ่มบริษัทฯ เป็นบริษัทที่อยู่ในธุรกิจสื่อสารโทรคมนาคม
ซึ่งเป็นธุรกิจที่อาศัยเงินลงทุนจำนวนมาก ซึ่งอาจกระทบต่อกระแสเงินสดของบริษัทฯ
เนื่องจากกิจการที่เข้าลงทุนเหล่านั้นอาจมีความต้องการเงินลงทุนเพิ่มเติมจากบริษัทฯ
หรือยังไม่สามารถจ่ายเงินปันผลได้

นอกจากนี้บริษัทฯ ยังได้มีขยายการลงทุนสู่กลุ่มธุรกิจอื่นนอกเหนือจากธุรกิจสื่อสารโทรคมนาคม
และสื่อและโฆษณา โดยในปี 2547 ได้เริ่มดำเนินธุรกิจสายการบินราคาประหยัด
และธุรกิจสินเชื่อส่วนบุคคล ซึ่งอาจมีความเสี่ยงที่ธุรกิจใหม่ดังกล่าวอาจยังมีผลขาดทุนสุทธิในช่วงต้น
หรือต้องการเงินทุนเพิ่มเติม

ดังนั้น เพื่อเป็นการลดความเสี่ยงในเรื่องดังกล่าว บริษัทฯ
จึงได้กำหนดให้แต่ละบริษัทในกลุ่มไม่ว่าจะเป็นบริษัทในเครือที่ลงทุนอยู่เดิม
หรือบริษัทที่เข้าลงทุนใหม่จัดทำแผนการทางธุรกิจ (Business Plan)
เพื่อกำหนดเป้าหมายทางธุรกิจในปีถัดไป รวมถึงเสนอแผนดำเนินการ และงบประมาณประจำปี
ซึ่งจะต้องผ่านการพิจารณาและได้รับอนุมัติจากคณะกรรมการบริหารของบริษัทฯ
ก่อนนำไปใช้ดำเนินงานจริง นอกจากนี้
คณะกรรมการบริหารยังมีการประชุมพิจารณาผลการดำเนินงานของแต่ละสายธุรกิจเป็นประจำทุกเดือน
เพื่อติดตามผลประกอบการในเดือนที่ผ่านมา รวมถึงการเปลี่ยนแปลงของสิ่งแวดล้อมในแต่ละธุรกิจ
ทั้งในส่วนของสภาพการแข่งขัน กลยุทธ์ทางการตลาด การบริหารการเงินนประจำทุกเดือน
และความคืบหน้าของแผนการทางธุรกิจ อันจะช่วยให้บริษัทฯ
สามารถวางแผนรับความเสี่ยงที่อาจจะเกิดขึ้นได้อย่างทันท่วงที

6. ความเสี่ยงจากอัตราแลกเปลี่ยนเงินตราต่างประเทศ

เนื่องจากลักษณะธุรกิจการสื่อสารโทรคมนาคมไร้สายและธุรกิจสื่อสารผ่านดาวเทียมเกี่ยวข้องโดยตรงกับเทคโนโลยีจากต่างประเทศทำให้ไม่สามารถหลีกเลี่ยงภาระค่าใช้จ่ายสำหรับการลงทุนในสกุลเงินตราต่างประเทศได้
อนึ่ง ในปี 2548 SATTEL มีสัดส่วนรายได้ที่อิงกับเงินเหรียญสหรัฐฯ อยู่ในอัตราร้อยละ 77
และยังบริหารความเสี่ยงจากการเปลี่ยนแปลงของอัตราแลกเปลี่ยน
โดยปรับสัดส่วนของเงินกู้ยืมต่อรายได้ในสกุลเงินสหรัฐฯ และสกุลเงินบาทให้มีความสอดคล้องกัน
(natural hedge) และมีการใช้ตราสารอนุพันธ์ซึ่งเป็นที่ยอมรับทั่วไปในตลาดเงิน เช่น "swap"
หรือ "forward" เพื่อลดผลกระทบอันอาจเกิดขึ้นจากความผันผวนของอัตราแลกเปลี่ยนเงินตรา
ซึ่งเชื่อว่าจะเพียงพอสำหรับการประกันความเสี่ยงจากความผันผวนของอัตราแลกเปลี่ยน

สำหรับธุรกิจในสายสื่อและโฆษณา ยังต้องมีการจัดซื้ออุปกรณ์เพิ่มเติม
รวมทั้งการจัดซื้อภาพยนตร์หรือรายการโทรทัศน์จากต่างประเทศในสกุลเงินต่างประเทศ
ส่วนธุรกิจการบิน ต้องมีค่าใช้จ่ายในสกุลเงินตราต่างประเทศ เช่น ค่าใช้จ่ายในการเช่าอากาศยาน
ค่าใช้จ่ายในการซ่อมแซมและบำรุงรักษาอากาศยาน ค่าใช้จ่ายที่เกี่ยวข้องกับการบินอื่นๆ เป็นต้น
ซึ่งได้รับผลกระทบจากความผันผวนของอัตราแลกเปลี่ยน กลุ่มบริษัทฯ
มีนโยบายป้องกันความเสี่ยงดังกล่าว ด้วยการใช้เครื่องมือป้องกันความเสี่ยงทางการเงิน
(Hedging Instruments)
เพื่อลดความเสี่ยงจากการผันผวนของอัตราแลกเปลี่ยนเงินตราต่างประเทศ
โดยจะทำสัญญาซื้อขายเงินตราต่างประเทศล่วงหน้าเพื่อปิดความเสี่ยงดังกล่าว
ให้เหมาะสมกับสภาวการณ์ในขณะนั้น

กลุ่มบริษัทฯ ได้ยึดถือแนวทางการบริหารการเงินแบบรัดกุมและเข้มงวด (Conservative
Financial Policy) อย่างต่อเนื่องมาโดยตลอด
โดยได้กำหนดนโยบายในการป้องกันความเสี่ยงดังกล่าว
ซึ่งจะพิจารณาจากฐานะสุทธิของรายการที่เป็นเงินตราต่างประเทศ โครงสร้างรายได้
รวมทั้งกระแสเงินสดของแต่ละบริษัท โดยกลุ่มบริษัทฯ ได้ใช้เครื่องมือทางการเงินต่างๆ ที่เหมาะสม
เพื่อลดความเสี่ยงจากการผันผวนของอัตราแลกเปลี่ยนเงินตราต่างประเทศ

ณ วันที่ 31 ธันวาคม 2548 บริษัทฯ
และบริษัทย่อยมีสินทรัพย์และหนี้สินที่เป็นเงินตราต่างประเทศภายหลังจากการทำสัญญาซื้อขายเงินตราต่างประเทศล่วงหน้า
และสัญญาสิทธิเลือกซื้อขายเงินตราต่างประเทศ ดังนี้

+--------------------------------------+------------------+------------+
|                                      |   เงินต           |   ล้านบาท   |
|                                      | ราต่างประเทศ(หน่วย |            |
|                                      |   : ล้าน)         |            |
+--------------------------------------+------------------+------------+
|   สินทรัพย์                             |                  |            |
+--------------------------------------+------------------+------------+
|   ดอลลาร์สหรัฐฯ                        |   22.01          |   902.12   |
+--------------------------------------+------------------+------------+
|   ดอลลาร์ออสเตรเลีย                    |   0.19           |   5.86     |
+--------------------------------------+------------------+------------+
|   ดอลลาร์นิวซีแลนด์                      |   0.15           |   4.35     |
+--------------------------------------+------------------+------------+
|   กีบ                                 |   75,964.06      |   285.58   |
+--------------------------------------+------------------+------------+
|   ปอนด์สเตอร์ลิง                        |   0.0002         |   0.02     |
+--------------------------------------+------------------+------------+
|   Mataka Macau                       |   0.17           |   0.85     |
+--------------------------------------+------------------+------------+
|   ดอลล่าร์สิงคโปร์                       |   0.05           |   1.10     |
+--------------------------------------+------------------+------------+
|   รวม                                |                  |   1,199.88 |
+--------------------------------------+------------------+------------+
|   หนี้สิน                               |                  |            |
+--------------------------------------+------------------+------------+
|   ดอลลาร์สหรัฐฯ                        |   438.29         |            |
|                                      |                  |  18,043.95 |
+--------------------------------------+------------------+------------+
|   ดอลลาร์ออสเตรเลีย                    |   0.32           |   9.61     |
+--------------------------------------+------------------+------------+
|   กีบ                                 |   304,570.29     |   1,145.00 |
+--------------------------------------+------------------+------------+
|   โครน นอร์เวย์                        |   0.02           |   0.14     |
+--------------------------------------+------------------+------------+
|   รวม                                |                  |            |
|                                      |                  |  19,198.70 |
+--------------------------------------+------------------+------------+

7. ความเสี่ยงจากการที่บริษัทย่อยและบริษัทร่วมมีการขยายการลงทุน

บริษัทย่อยและบริษัทร่วมในกลุ่มบริษัทฯ ยังมีการขยายการลงทุนอย่างต่อเนื่อง
เพื่อเพิ่มขีดความสามารถในการให้บริการ รวมทั้งเพิ่มสินค้าและบริการใหม่ๆ ที่จะนำเสนอต่อลูกค้า
ยกตัวอย่างเช่น โครงการดาวเทียมไทยคม 5 ซึ่งเป็นโครงการดาวเทียมดวงใหม่ของ SATTEL
ที่จะจัดสร้างเพื่อเพิ่มช่องสัญญาณและเป็นการรองรับการใช้ดาวเทียมที่เพิ่มขึ้นในอนาคต
ในกรณีที่บริษัทย่อยและบริษัทร่วมไม่สามารถจัดหาแหล่งเงินทุนอื่นเพื่อสนับสนุนการขยายการลงทุนได้
บริษัทฯ ในฐานะผู้ถือหุ้นจึงมีความเสี่ยงที่ต้องเพิ่มทุน อย่างไรก็ตาม บริษัทฯ
มีสถานะทางการเงินที่เข้มแข็ง
รวมทั้งมีกระแสเงินสดรับอย่างต่อเนื่องจากเงินปันผลจากบริษัทย่อยและบริษัทร่วม
จึงคาดว่าการเพิ่มทุนในบริษัทย่อยและบริษัทร่วม เพื่อเป็นแหล่งเงินทุนสนับสนุนโครงการใหม่
จึงไม่กระทบต่อสภาพคล่องและกระแสเงินสดของบริษัทฯ นอกจากนี้ บริษัทฯ
ลดความเสี่ยงโดยกำหนดขั้นตอนการอนุมัติการลงทุนในโครงการใดๆ
ที่มีสาระสำคัญก่อนที่จะดำเนินการของบริษัทในกลุ่ม เพื่อให้มั่นใจว่าการลงทุนในโครงการต่างๆ
มีผลตอบแทนจากการลงทุนในอัตราที่เหมาะสม ประกอบกับกลุ่มบริษัทฯ
มีนโยบายอย่างต่อเนื่องในการดูแลรักษาและบริหารความสัมพันธ์กับนักลงทุนและสถาบันการเงินทั้งในและต่างประเทศ
เพื่อเป็นการสนับสนุนโครงการขยายการลงทุนของบริษัทในกลุ่ม
ในกรณีที่มีความต้องการแหล่งเงินทุนเพื่อสนับสนุนโครงการต่างๆ ไม่ว่าจะเป็นเงินเพิ่มทุนหรือเงินกู้
นอกเหนือจากแหล่งเงินทุนจากบริษัทฯ